Talle reeds by polisiewaghond verklaDie Onafhanklike Polisieondersoekdirektoraat het sedert die afsonderingstydperk reeds talle klagte teen polisielede ontvang. Opod ondersoek nie klagtes teen die weermag nie. (Foto: Ian Landsberg/ANA) Die Onafhanklike Polisieondersoekdirektoraat (Opod) sê hy het sedert die aanvang van die algehele staat van afsondering reeds 21 klagtes teen lede van die polisie ontvang. Die afsonderingstydperk het Donderdag om 23:59 begin en talle regulasies is afgekondig om die verspreiding van die nuwe koronavirus te probeer stuit. Sontago Seisa, Opod-woordvoerder, sê die direktoraat het ŉ proaktiewe benadering gevolg en verseker dat al sy dienste steeds beskikbaar is terwyl die Covid-19-pandemie beveg word. Opod ondersoek klagtes wat polisielede betrek by onder meer sterftes in aanhouding of weens polisieoptrede, verkragting, die afvuur van ŉ vuurwapen, marteling of aanranding en korrupsie. Sake kan ook onder buitengewone omstandighede na Opod verwys word. Volgens Seisa was daar teen Maandag 06:00 reeds 21 klagtes aangemeld. Die meeste hiervan was in Gauteng waar ŉ klagte onder meer aangemeld is van ŉ polisielid wie se optrede aan diens glo ŉ sterfte tot gevolg gehad het. Altesaam ses klagtes oor die afvuur van ŉ vuurwapen, drie beweerde aanrandings en ŉ saak van korrupsie is ook in Gauteng aangemeld. In die Wes-Kaap is twéé voorvalle van sterftes wat glo deur polisie-optrede veroorsaak is, aangemeld. ŉ Polisielid is ook verkla vir sy beweerde betrokkenheid by ŉ verkragting. Polisielede dwing glo ‘n man om hurk-oefeninge te doen omdat hy hom tydens die staat van algehele afsondering op straat bevind. (Foto: Doctor Ngcobo/ANA) Klagtes oor die afvuur van ŉ vuurwapen is uit die Oos-Kaap en Mpumalanga ontvang, terwyl beweerde aanrandings in dié provinsie, asook in die Vrystaat en KwaZulu-Natal aangemeld is. Opod het nie verdere besonderhede bekend gemaak oor die aard van die voorvalle nie. In Limpopo, Noordwes en die Noord-Kaap is geen klagtes aangemeld nie. “Tydens dié tydperk het Opod ook ŉ beduidende getal klagtes ontvang wat nie binne ons mandaat val nie,” het Seisa gesê. Hy het weer benadruk dat Opod geen magte het om enige beweerde wangedrag deur weermaglede te ondersoek nie. Verlede week het Opod ŉ dringende beroep op die publiek gedoen om nie sy bystandnommers vir die grap te skakel nie. Talle van diegene wat oproepe na die inbelsentrums gemaak het, het boonop kru taal gebruik wanneer hulle nie hul sin gekry het nie. Ander wou klagtes aanhangig maak omdat soldate en polisielede onder meer nie handskoene dra nie. Meld klagtes hier aan: Oos-Kaap: 082 592 9888 Vrystaat: 063 225 6081 Gauteng: 076 455 5718 KwaZulu-Natal: 079 895 2741 Limpopo: 078 871 4811 Mpumalanga: 072 881 4196 Noord-Kaap: 064 624 8203 Noordwes: 078 163 6874 Wes-Kaap: 073 890 1269